Broj: 711-I-1706-M-151/18-02-8

Zagreb, 5. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Josipa Klarića, zamjenika općinskog načelnika Općine Pakoštane,** za davanjem mišljenja Povjerenstva, na 31. sjednici, održanoj 5. prosinca 2018.g., daje sljedeće

**MIŠLJENJE**

**Sukladno odredbama ZSSI-a nema zapreke da dužnosnik Josip Klarić za vrijeme obnašanja dužnosti zamjenika općinskog načelnika Općine Pakoštane, koju obnaša kao volonter, obavlja stručno osposobljavanje bez zasnivanja radnog odnosa u Ministarstvu zdravstva.**

Obrazloženje

Zahtjev za davanjem mišljenja Povjerenstva podnio je Josip Klarić, zamjenik općinskog načelnika Općine Pakoštane. U knjigama ulazne pošte zahtjev je zaprimljen 30. studenoga 2018.g., pod poslovnim brojem 711-U-3460-M-151/18-01-1, povodom kojeg se vodi predmet broj M-151/18.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Josip Klarić povodom obnašanja dužnosti zamjenika općinskog načelnika Općine Pakoštane, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da dužnost zamjenika općinskog načelnika Općine Pakoštane obnaša volonterski te da se prijavio na natječaj za stručno osposobljavanje bez zasnivanja radnog odnosa u Ministarstvu zdravstva na radnom mjestu višeg stručnog referenta za zdravstvenu zaštitu. S obzirom da je izabran za obavljanje stručnog osposobljavanja na navedenom radnom mjestu, dužnosnik od Povjerenstva traži mišljenje postoji li, sukladno ZSSI-u, ikakva prepreka za isto.

Člankom 13. stavkom 2. ZSSI-a propisano je da dužnosnici koji **profesionalno** obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti za općinskog načelnika, gradonačelnika, župana i njihove zamjenike. Stavkom 2. podstavkom 40. navedenog članka propisano je da navedeni dužnosnici za vrijeme obnašanja dužnosti ne mogu biti pročelnici, službenici i namještenici u upravnim odjelima ili službama jedinica lokalne, odnosno područne (regionalne) samouprave.

Povjerenstvo ističe da se zabrana iz članka 13. stavka 2. ZSSI-a odnosi isključivo na dužnosnike koji dužnost obnašaju profesionalno te stoga nema zapreke da oni dužnosnici koji dužnost obnašaju kao volonteri obavljaju druge poslove u smislu redovitog i stalnog zanimanja kod drugog poslodavca. Povjerenstvo, međutim, napominje da ni oni dužnosnici koji dužnost obnašaju volonterski ne bi mogli obavljati dodatne poslove u tijelu javne vlasti u kojem obnašaju dužnost s obzirom da bi isto moglo predstavljati situaciju sukoba interesa u smislu ZSSI-a, kao i obavljanje nespojivih dužnosti iz članka 89. Zakona o lokalnim izborima.

Slijedom navedenoga, budući da dužnosnik Josip Klarić obnaša dužnost zamjenika općinskog načelnika Općine Pakoštane, i to kao volonter, a stručno osposobljavanje će obavljati u Ministarstvu zdravstva, sukladno odredbama ZSSI-a, nema zapreke za istovremenim obnašanjem navedene dužnosti i obavljanjem predmetnog stručnog osposobljavanja.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Klarić, elektroničkom dostavom
2. Objava na internetskoj stranici Povjerenstva
3. Pismohrana